Bulls te sterk, te ervare vir LionsCornal Hendricks op die voorvoet teen die Lions. Die Bulls het die wedstryd met 31 – 15 gewen. Foto: GB Jordaan. Die Bulls het hul eerste wedstryd van die nuwe Verenigde Rugbykampioenskap-seisoen gewen toe hulle die Lions met 31 – 15 op Ellispark geklop het. Ja, daar was ’n aanslaan hier en ŉ verbroude duikslag daar, maar in die geheel kan die Pretorianers tevrede met hul spel wees. Marcell Coetzee het een van sy gebruiklike inklimspel-drieë gedruk, Cornal Hendricks se drie het ŉ goeie spanpoging afgerond, terwyl Jan-Hendrik Wessels vir die laaste spyker in die Lions se doodskis in die tweede helfte gesorg het. Maar een van die grootste verskille tussen die twee spanne was ongetwyfeld Chris Smith se skopvoet. Die Bulls-losskakel het die tuisspan gereeld op die telbord gestraf en sy drie agtereenvolgende suksesvolle stelskoppogings net ná rustyd het die Johannesburgers op die agtervoet geplaas. Dan het die 38-jarige Morné Steyn ook moeiteloos die bal oor die dwarslat gejaag toe hy vir Smith laat in die wedstryd vervang het. As enigeen van die Pretorianers se no. 10’s hulself agter die skopkelkie gereedmaak, kan jy maar geld neersit dat die Bulls-momentum ŉ hupstoot sal kry. Marius Louw druk sy drie vir die Lions. Foto: GB Jordaan. Tog het die Lions nie té sleg gespeel nie. Hulle het in die eerste helfte stewig geskrum, terwyl hulle oudergewoonte met avontuurlustige spel vorendag gekom het. Marius Louw se drie vroeg in die tweede helfte het die spreekwoordelike kat in die Bulls se duiwehok losgelaat. Uiteindelik het ŉ spul onnodige foute hul wedstryd deurmekaar gekrap en hulle het die besoekers veral in die tweede helfte toegelaat om die spel te dikteer. Bulls: Drieë: Marcell Coetzee, Cornal Hendricks en Jan-Hendrik Wessels. Doelskoppe: Chris Smith (2) en Morné Steyn. Strafskoppe: Smith (4). Lions: Drieë: Francke Horn en Marius Louw. Doelskop: Jordan Hendrikse. Strafskop: Hendrikse.